Det kan i værste fald føre til slagsmål, hvis en gruppe demonstranter gør alvor af planen om at fløjte og sabotere statsminister Helle Thorning-Schmidts tale i Fælledparken 1. maj.

Den bekymring har arrangøren bag 1. maj-arrangementet i København, LO- Hovedstaden, efter at en venstreorienteret gruppe på Facebook har annonceret, at den vil overdøve statsministerens tale med fløjteri og larm.

»Sådanne uroelementer hører ikke til i Fælledparken. Vi kan ikke forbyde folk at gøre det, men vi er selvfølgelig bekymrede for, at nogle af de faglige tillidsfolk bliver gale i skralden, og at der så kan opstå slagsmål og andet«, siger formand for LO-Hovedstaden, Peter Kay Mortensen.